***« Οι Έλληνες ξενιτεύονται. Ως πότε ακόµα;» ΓΙΩΡΓΟΣ ΚΩΝΣΤΑΝΤΙΝΙΔΗΣ***

Α΄ Η τρέχουσα οικονοµική κρίση που άρχισε το 2010 και συνεχίζεται έως τις µέρες µας και τα υψηλά ποσοστά ανεργίας που καταγράφονται στη χώρα µας έχουν εξωθήσει χιλιάδες Έλληνες στο εξωτερικό µε σκοπό την αναζήτηση και εύρεση απασχόλησης, ώστε να αξιοποιήσουν τα προσόντα τους και να αποκοµίζουν κάποιο εισόδηµα από την εργασία τους.

Β΄ Οι αριθµοί της µετανάστευσης προβληµατίζουν έντονα. Η πρόσφατη έρευνα που διεξήγαγε για αυτό το θέµα η εταιρεία ICAP είναι ενδεικτική. Το δείγµα ήταν 1.268 Έλληνες που ζουν στο εξωτερικό. Σύµφωνα µε τη συγκεκριµένη έρευνα, το ανησυχητικό φαινόµενο της «διαρροής εγκεφάλων» (brain drain) έχει προσλάβει ανησυχητικές διαστάσεις στην Ελλάδα της ύφεσης, αφού τελευταία την εγκαταλείπουν περισσότεροι από τις προηγούµενες χρονιές. Παράλληλα, ανάµεσα στα υπόλοιπα ευρήµατα της έρευνας, διαπιστώνεται ότι οι βασικότεροι λόγοι µετανάστευσης αφορούν την έλλειψη αξιοκρατίας και τη διαφθορά σε ποσοστό 41%, την οικονοµική κρίση (34%), αλλά και τις καλύτερες προοπτικές - ευκαιρίες που υπάρχουν στο εξωτερικό (33%).

Γ΄ Η «αιµορραγία» που προκαλεί το φαινόµενο της µετανάστευσης στην ελληνική οικονοµία σε όρους ακαθάριστου εθνικού προϊόντος και εισοδήµατος είναι πολύ µεγάλη για την ελληνική οικονοµία και κοινωνία. Άλλωστε, αυτό γίνεται εύκολα αντιληπτό από την ποσοστιαία κατανοµή των Ελλήνων που εγκαταλείπουν τα πάτρια εδάφη µε κριτήριο το επίπεδο σπουδών τους. Συγκεκριµένα, το 9% διαθέτει διδακτορικό, το 55% κατέχει µεταπτυχιακό δίπλωµα σπουδών, το 20% πτυχίο πανεπιστηµίου (ΑΕΙ), ένα 10% περίπου πτυχίο ΤΕΙ και µόνο το 6% δεν κατέχει πτυχίο. Ηλικιακά στην οµάδα που έχει «τα ηνία» της µετανάστευσης βρίσκονται σε ποσοστό 35% οι νέοι από 30 έως 35 ετών και στη δεύτερη θέση σε ποσοστό 28% οι ηλικίες από 25 έως 30 ετών και ουραγοί οι ηλικίες 30-33 ετών. Η λαϊκή ρήση ότι «από την Ελλάδα φεύγουν τα καλύτερα µυαλά» εύλογα επιβεβαιώνεται, διότι αρκετοί από όσους επιλέγουν να µεταναστεύσουν έχουν διαπρέψει στις ακαδηµαϊκές σπουδές τους, διαθέτουν µικρή ή µεγάλη εργασιακή εµπειρία, αλλά οι προσδοκίες τους για επαγγελµατική αποκατάσταση διαψεύδονται µόλις διαπιστώσουν την αναξιοκρατία και τη γραφειοκρατία που επικρατούν στους περισσότερους κλάδους, αν όχι σε όλους, της οικονοµικής και κοινωνικής δραστηριότητας της χώρας µας. Κάποιες φορές η επιχειρηµατικότητα, το υγιές «επιχειρείν», η ανταγωνιστικότητα µεταξύ επιχειρήσεων ή µεµονωµένων ατόµων, η επιδίωξη της καινοτοµίας και της αριστείας αντιµετωπίζονται µε καχυποψία, δογµατισµό ή ακόµη και µε εχθρότητα.

Δ΄ Τα προαναφερθέντα ωθούν µορφωµένους, εξειδικευµένους και λιγότερο καταρτισµένους Ελληνες να στρέφονται προς οικονοµικά προηγµένα κράτη και κυρίως τη Μεγάλη Βρετανία, τη Γερµανία, την Ελβετία, την Ολλανδία, τη Γαλλία κ.λπ. αλλά και εκτός Ευρώπης, όπως, για παράδειγµα, τις ΗΠΑ, τον Καναδά, τις αραβικές χώρες, την Κίνα και αλλού, οπουδήποτε θα µπορούσαν να βρουν µια αξιοπρεπή εργασία, µε βάση τις γνώσεις, τις δυνατότητες, την εµπειρία τους και µε αξιοκρατικές διαδικασίες, µε περιορισµένη γραφειοκρατία και παροχή αδιάκριτα σε όλους ίσων ευκαιριών για ανάδειξη. Η «διαρροή εγκεφάλων» συνεχίζεται και το 2017, σύµφωνα µε τα στοιχεία της επιβατικής κίνησης των Ελλήνων από το διεθνές αεροδρόµιο της Αθήνας «Ελευθέριος Βενιζέλος».

Ε΄ Ενα από τα πιο ανησυχητικά δεδοµένα αφορά τον αριθµό των Ελλήνων επιστηµόνων που εγκαταστάθηκαν στο εξωτερικό από την έναρξη της τρέχουσας οικονοµικής κρίσης το 2010, ο οποίος αγγίζει σταδιακά τα 500.000 άτοµα, µε αυξητικές τάσεις για το µέλλον. Δυστυχώς, οι οιωνοί κρίνονται δυσοίωνοι για τα επόµενα χρόνια και οι στρατιές των «διασποριτών», όπως χαρακτηριστικά αναφέρονται στα στοιχεία του «Ελευθέριος Βενιζέλος», θα διατηρηθούν, πλήττοντας καίρια την εθνική οικονοµία µας και υποβαθµίζοντας τις όποιες προοπτικές επανεκκίνησης και ανάκαµψής της.

Στ΄ Ας προσπαθήσουµε ως κοινωνία, υπερβαίνοντας τις στενές κοµµατικές γραµµές και τα µικροσυµφέροντα, να διαµορφώσουµε ικανές συνθήκες και µια συνεκτική στρατηγική απορρόφησης των νέων Ελλήνων επιστηµόνων, ώστε να µην ξενιτεύονται προς αναζήτηση εργασίας και τελικά «αξιοποιούνται» κατάλληλα από τις ξένες χώρες, που τους προσφέρουν όσα δεν βρίσκουν, δυστυχώς, στην πατρίδα µας. Επιπλέον, ας παραδειγµατιστούµε από ευρωπαϊκές χώρες σχετικά µε τους θεσµούς, τους φορείς και τις διαδικασίες επαγγελµατικής αποκατάστασης των πτυχιούχων ιδρυµάτων ανώτερης και ανώτατης εκπαίδευσης, καθώς και των αποφοίτων τεχνικής εκπαίδευσης. ...

Διασκευασµένο

http://www.kathimerini.gr/968646/article/oikonomia/ellhnikh-oikonomia/apoyh-oi-ellhnes3eniteyontai-ws-pote-akoma

**1 ο Θέµα**

Θέλετε να ενηµερώσετε τους συµµαθητές και τις συµµαθήτριές σας για το περιεχόµενο του αποσπάσµατος αναφορικά µε τις αιτίες του φαινοµένου της «διαρροής εγκεφάλων» (βλ. παραγράφους Β’ και Γ’). Να γράψετε ένα περιληπτικό κείµενο 50-60 λέξεων, το οποίο και θα διαβάσετε στους συµµαθητές και τις συµµαθήτριές σας. (Μονάδες 15)

**2ο Θέµα**

i. Ποια νομίζετε ότι είναι η πρόθεση του συγγραφέα στην Γ παράγραφο του κειμένου; Πώς ο τρόπος με τον οποίο επέλεξε να την αναπτύξει υπηρετεί την πρόθεση αυτή ;( Μονάδες 20)

ii. Μια αποφαντική (Οι Έλληνες ξενιτεύονται) και µια ερωτηµατική (Ως πότε ακόµα;) πρόταση συνθέτουν τον τίτλο του κειµένου. Να σχολιάσετε το επικοινωνιακό τους αποτέλεσµα (Μονάδες 10)

iii. Άλλωστε, αυτό γίνεται εύκολα αντιληπτό από την ποσοστιαία κατανοµή των Ελλήνων

Συγκεκριµένα, το 9% διαθέτει διδακτορικό, το 55% κατέχει µεταπτυχιακό δίπλωµα σπουδών,

Παράλληλα, ανάµεσα στα υπόλοιπα ευρήµατα της έρευνας, διαπιστώνεται …..

Αναντίρρητα, όλες οι επαγγελµατικές ειδικότητες και ακαδηµαϊκές εξειδικεύσεις είναι απαραίτητες για την πολυπόθητη ανάπτυξη της χειµαζόµενης ελληνικής οικονοµίας.

Επιπλέον, ας παραδειγµατιστούµε από ευρωπαϊκές χώρες σχετικά µε τους θεσµούς,

Από τις λέξεις που ακολουθούν να επιλέξετε αυτήν που µπορεί να αντικαταστήσει κάθε µια από τις υπογραµµισµένες λέξεις στις προτάσεις χωρίς να αλλάξει το νόηµα (2 λέξεις περισσεύουν):

προφανώς, επιπρόσθετα, την ίδια στιγµή, ειδικότερα δίχως αµφιβολία, εξάλλου, δηλαδή, παρόλο που (Μονάδες 10).

**3ο Θέµα**

***Στο κείµενο που µελετάµε παρουσιάζεται η άποψη: “Παράλληλα, ανάµεσα στα υπόλοιπα ευρήµατα της έρευνας, διαπιστώνεται ότι οι βασικότεροι λόγοι µετανάστευσης αφορούν την έλλειψη αξιοκρατίας και τη διαφθορά σε ποσοστό 41%, την οικονοµική κρίση (34%), αλλά και τις καλύτερες προοπτικές - ευκαιρίες που υπάρχουν στο εξωτερικό (33%).”***

***-Ποιους θεωρείτε εσείς ως τους σημαντικότερους λόγους επαγγελματικής μετανάστευσης ; Να τεκµηριώσετε την απάντησή σας. Στη συνέχεια να παρουσιάσετε τρόπους ανάσχεσης του φαινομένου της ‘διαρροής’ νέων επιστημόνων-επαγγελματιών στο εξωτερικό. Η απάντησή σας στα θα έχει τη µορφή σύντοµης οµιλίας 300-350 λέξεων, στο πλαίσιο σχετικής συζήτησης που αναπτύσσεται στο σχολείο σας .***